**25.aprīlis MIKC “Latgales Mūzikas un mākslas vidusskola” Jāņa Ivanova Rēzeknes mūzikas skolā tiks pavadīts stīgu instrumentu spēles skaņu virpulī**

Visi profesionālās ievirzes izglītības programmas Stīgu instrumentu spēle pedagogi plkst.14.00 tiek aicināti uz Latvijas vijoļmeistaru Jura un Raita Jēkabsonu lekciju/meistarklasi ***“Vijoles uzbūve, apkope un vēsture”.*** Lekcijai pievienosies arī Jāzepa Vītola Latvijas Mūzikas akadēmijas Senās mūzikas katedras lektore Laura Šarova, kura stāstīs par Baroka vijoli.

**Juris Jēkabsons** - Latvijas vijoļbūves vecmeistars, Latvijas amatnieku kameras meistars, pirmais Spīdolas stipendiāts, Triju zvaigžņu ordeņa virsnieks par sasniegumiem vijoļu būvē un restaurācijā. Mecenāts un atzīts speciālists. SIA “Mūzika mūzikas veikals” dibinātājs. Latvijas vijoļbūves vecmeistaru Juri Jēkabsonu dzīves ceļi mūzikas pasaulē ieveduši jau bērnībā - mācījies Pļaviņu mūzikas skolā, vēlāk arī Jāzepa Mediņa Rīgas mūzikas vidusskolā un Heino Elleri mūzikas skolā Tartu. Apguvis vijoļspēli un kontrabasa spēli. Savukārt, vijoļu restaurācijas pamatus Juris apguvis Hamburgas uzņēmumā "*Georg Winterling*". Sākotnēji Juris darbojies Tartu muzikālajā teātrī "*Vanemuine*" par kontrabasistu koncertmeistaru. Kopš 1981. gada Juris būvējis vijoles, bet kopš deviņdesmito gadu sākuma – tās restaurē. Juris nodibinājis Latvijā pirmo vijoļdarbnīcu, kas nu jau no maza ģimenes uzņēmuma izaudzis līdz Latvijā lielākajam mūzikas veikalam.

**Raitis Jēkabsons** - Ģitāru, basģitāru, mandolīnu, čellu, altu, kontrabasu un citu stīgu instrumentu remontmeistars. Amatniecības kameras biedrs un diplomēts Latvijas Amatniecības kameras meistars ar zeļļa diplomu. Pirmā paša izgatavotā vijole ieguvusi augstu vērtējumu gan Latvijas Mūzikas akadēmijas mācībspēku, gan Latvijas vadošo vijolnieku vērtējumā! Meistars Raitis Jēkabsons nevairās no dažādu stīgu instrumentu labošanas.

**Laura Šarova** - Jāzepa Vītola Latvijas Mūzikas akadēmija, Senās mūzikas katedra – lektore. Ieguvusi bakalaura grādu (2017) un maģistra grādu (2019) baroka vijoles spēlē JVLMA, Senās mūzikas katedrā pie doc.Agneses Kanniņas. Paralēli studijām Latvijā ERASMUS apmaiņas programmas ietvaros papildinājusi zināšanas Stokholmas Karaliskajā Mūzikas koledžā pie Ann Wallström un Vīnes Mūzikas un mākslas privātuniversitātē MUK pie Ulrike Engel, kā arī meistarklasēs pie tādiem senās mūzikas ekspertiem kā Susanne Scholz, Leila Schayegh, Amanda Babington, Daniel Fradkin, Fabio Missaggia u.c. Baroka orķestra Collegium Musicum Riga mūziķe un senās mūzikas ansambļa Neymann Ensemble (Latvija, Austrija, Itālija) mākslinieciskā vadītāja. Dažādu senās mūzikas kolektīvu sastāvā uzstājusies Baltijas valstīs, Dānijā, Norvēģijā, Krievijā, Francijā, Austrijā u.c. Kā žūrijas locekle regulāri piedalās starptautiskā rezidenču projekta EEEMERGING+ atlasēs.

Dalības maksa vienam dalībniekam – **15 EUR**. Tā jāpārskaita līdz 2024.gada 12.aprīlim uz sekojošiem rekvizītiem:

Latgales kultūras un mūzikas izglītības atbalsta biedrība

Reg. Nr. 50008224091

Konts Nr. LV 50 UNLA 0055003720701

Par dalību lekcijā/meistarklasē tiks izsniegta pedagogu profesionālās kompetences pilnveides apliecība **8 stundu** apjomā. Bez dalības maksas piedalās tikai MIKC LMMV pedagogi, par samazinātu dalības maksu festivāla ietvaros piedalās Rēzeknes reģiona mūzikas skolu profesionālās ievirzes izglītības programmas *Stīgu instrumentu spēle* audzēkņu festivāla “Steigys” dalībnieki un viņu pedagogi.

Festivālu drīkst apmeklēt un tiek laipni gaidīti visi interesenti!

**Dienas kārtība:**

10.00-10.40 – Festivāla un meistarklašu dalībnieku reģistrācija

11.00-13.00 - Rēzeknes reģiona mūzikas skolu profesionālās ievirzes izglītības programmas *Stīgu instrumentu spēle* audzēkņu festivāls *“Steigys”*

13.00-14.00 – pusdienu pārtraukums

14.00-17.00 – lekcija/meistarklase *“Vijoles uzbūve, apkope un vēsture”* (Juris Jēkabsons, Raitis Jēkabsons, Laura Šarova)

17.00 – festivāla dienas noslēgums

Pieteikšanās saite: <https://forms.office.com/e/Vt6BtQxVU3>